Úthlutun Tækniþróunarsjóðs til nýsköpunarverkefna Það var margmenni í höfuðstöðvum Marel í Garðabæ þegar úthlutun Tækniþróunarsjóðs til nýsköpunarverkefna var kynnt fimmtudaginn 10. júní . Rannsóknamiðstöð Íslands ( RANNÍS ) og iðnaðarráðuneytið stóðu að kynningunni sem var sérlega vel sótt . „ Tækniþróunarsjóður er mikilvægasta framlag ríkisins til nýsköpunar í atvinnulífinu , “ sagði Katrín Júlíusdóttir iðnaðarráðherra í ávarpi sínu á fundinum . Hann gegnir lykilhlutverki í að beisla þann frumkvöðlakraft sem risið hefur til nýrra hæða síðustu tvö ár eins og umsóknir til sjóðsins sýna . „ Endurreisn efnahagslífsins kemur ekki af sjálfu sér , “ sagði ráðherra . „ Við þurfum að ráðast í kynningarátak á sjóðnum og þýðingu hans fyrir verðmæta - og atvinnusköpun í landinu . Við þurfum að setja metnaðarfull markmið um verulega stækkun á sjóðnum . “ Hilmar Veigar Pétursson , forstjóri CCP og formaður stjórnar Tækniþróunarsjóðs , tók undir það , enda hafði 3 milljóna króna styrkur sjóðsins til CCP á upphafsárum haft mikla þýðingu fyrir fyrirtækið . Hann sagðist berjast fyrir því að auka framlög til sjóðsins um 300 milljónir króna , sem mundi skila sér margfalt til baka í öflugum nýjum fyrirtækjum . Marel var sprotafyrirtæki fyrir 30 árum og hefur notið stuðnings Tækniþróunarsjóðs og forvera hans í gegnum árin . Kristinn Andersen , rannsóknarstjóri Marel , fór yfir sögu þessa samstarfs og nefndi fjölmörg dæmi um nýjungar sem sjóðir RANNÍS hafa styrkt og hafa skilað sér í nýrri tækni og aðferðum sem nú er beitt um allan heim við vinnslu á matvælum . Í lok athafnarinnar sögðu nokkur sprotafyrirtæki sem hlotið hafa styrk úr sjóðnum frá verkefnum sínum í stuttu máli . Þau voru ORF Líftækni , Greenqloud , Saga Medica , DataMarket og Mobilitus .